Prop de 1.500 persones s’han matriculat en els cursos d’Escoles Esportives Municipals per al curs 2025/2026
2025-07-24

Com cada any, la Regidoria d’Esports de l’Ajuntament de Burjassot, dirigida per Juan Gabriel Sánchez, ha posat en marxa una àmplia oferta d’activitats dins del programa de les Escoles Esportives Municipals. La proposta ha tingut un excel·lent acolliment per part de la ciutadania del municipi, amb prop de 1.500 persones inscrites per al pròxim curs 2025/2026.

Així, s’ha oferit un ampli ventall de disciplines per a totes les edats, des dels més xicotets fins als més majors. Això ha suposat que en les primeres setmanes de matriculació, quasi 1.500 persones s’hagen inscrit en alguna de les modalitats.

En franges d’edat, els xiquets i xiquetes menors de 16 anys són els que més han copat els cursos, amb 572 matriculats. Li segueixen les persones compreses entre els 30 i 64 anys, amb 456 matrícules i els majors de 65 anys amb 442. Finalment, en el grup de 16 a 29 anys, són 14 les matriculacions.

Entre les modalitats esportives triades pels veïns i veïnes de Burjassot, el ball, la gimnàstica per a majors i el zumba són les que major número d’alumnat concentren. Per als xiquets i xiquetes, les activitats amb més matriculacions són el futbol sala i el minibasket.

Amb prop de 2.000 places oferides, el curs 2025/2026 de les EDM començarà el 8 de setembre de 2025 i finalitzarà el 19 de juny de 2026.